বিজেপি নেতাকে মারধর কোচবিহারে! অভিযোগ খারিজ তৃণমূলের

ওয়েব ডেস্ক : কোচবিহারে (Cooch Behar) রাজনৈতিক উত্তেজনা। বিজেপি (BJP) মন্ডল সম্পাদককে মারধরের অভিযোগ উঠল তৃণমূলের (TMC) বিরুদ্ধে। ঘটনাটি ঘটেছে কোচবিহারের তুফানগঞ্জের বলরামপুর চৌপতি এলাকায়। ঘটনায় গুরুতর আহত হয়ে হাসপাতালে ভর্তি ওই বিজেপি নেতা। তবে এই ঘটনায় চাঞ্চল্য ছড়িয়েছে এলাকায়।

জানা গিয়েছে, ওই বিজেপি নেতার নাম অক্ষয় দাস। তুফানগঞ্জ বিধানসভা বিজেপি (BJP) ১ নং মন্ডল সম্পাদক তিনি। অভিযোগ, শুক্রবার রাতে মিছিল থেকে বাড়ি ফিরছিলেন তিনি। নিজের বাড়ি অর্থাৎ বলরামপুর চৌপতির দিকে যাচ্ছিলেন তিনি। সেই সময় তৃণমূল আশ্রিত দুষ্কৃতীরা তাকে বেধড়ক মারধর করে বলে অভিযোগ।

আরও খবর : সন্তানের সঙ্গে কিভাবে এই কাজ! আলিপুরদুয়ারে মায়ের কাণ্ডে ক্ষোভ

এই ঘটনায় অক্ষয় দাস বলেন, ‘শুক্রবার রাতে আমাদের একটা মিছিল ছিল। সেখান থেকে সাইকেল নিয়ে ফেরার সময় অতর্কিত ভাবে আমার উপর হামলা চালানো হয়। রাস্তায় ফেলে মারধর করা হয়’। ঘটনায় গুরুতর আহত হন তিনি। এর পরেই খবর পেয়ে সেখানে আসে পুলিশ। এর পরেই ঘটনাস্থল থেকে ওই বিজেপি (BJP) নেতাকে উদ্ধার করে হাসপাতালে ভর্তি করা হয়। বর্তমানে তিনি তুফানগঞ্জ মহকুমা হাসপাতালে চিকিৎসাধীন বলে জানা গিয়েছে।

তৃণমূলের (TMC) তরফে অবশ্য এই অভিযোগ খারিজ করা হয়েছে। এক নেতা বলেন, ওই বিজেপি নেতা নেশাগ্রস্ত ছিলেন। তার পরে নিজেদের মধ্যে মারামারি করে। তৃণমূলের উপর দোষ চাপানোর চেষ্টা হচ্ছে। তবে এই ঘটনায় বেশ চাঞ্চল্য ছড়িয়েছে তুফানগঞ্জে।